BESLUTNING(1)

om bortførelsen af børn i det nordlige Uganda

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til FN's konvention om beskyttelse af børns rettigheder,

A. der henviser til, at der har raset et væbnet oprør i det nordlige Uganda siden 1986, som anføres af den tidligere præsident Milton Obotes soldater, og som kalder sig Herrens Modstandshær (LRA),

B. der henviser til, at Herrens Modstandshær i de senere år har bortført over 10000 børn, hvoraf nogle kun har været syv år gamle, i det nordlige Uganda, navnlig i Gulu- og Kitgum-distrikterne,

C. der henviser til, at disse børn bringes til lejre i det sydlige Sudan, hvorfra de sendes i kamp mod både den ugandiske regeringshær og Det Sudanske Folks Befrielseshær (SPLA),

D. der henviser til, at de børn, der bortføres af Herrens Modstandshær, udsættes for ekstrem brutalitet,

E. der henviser til, at Herrens Modstandshær forsynes med våben af den sudanske regeringshær, som også forsyner den med mad og logistisk støtte som et modsvar på den ugandiske regeringsstøtte til Det Sudanske Folks Befrielseshær,

F. der henviser til, at børn, der er blevet bortført af Herrens Modstandshær, tvinges til at udøve terrorhandlinger over for deres egne stammemedlemmer - Acholi-befolkningen - ved at dræbe uskyldige mennesker eller hugge lemmer, ører og læber af dem, og at der i alt skønnes at være over 100000 døde og over 300000 fordrevne,

G. der henviser til, at piger gives som hustruer til Herrens Modstandshærs kommandører og tvinges til at producere en ny Acholi-generation i lejrene i Sudan, hvor det bedst dokumenterede tilfælde er pigerne fra Aboke,

H. der henviser til, at tusinder af børn allerede er døde i fangenskab, af sult og sygdomme, under kampene eller pryglet og stukket til døde som straf for flugtforsøg,

I. der henviser til, at Ugandas regering har udtrykt vilje til at give amnesti til de oprørere og kommandører fra Herrens Modstandshær, som overgiver sig,

J. der henviser til, at det internationale samfund har fordømt de handlinger, som Herrens Modstandshær har begået, i resolutioner fra Menneskerettighedskommissionen i 1998 og 1999,

1. fordømmer kraftigt Herrens Modstandshærs bortførelse af børn i det nordlige Uganda og den efterfølgende anvendelse af disse børn i væbnet kamp, hvilket er en himmelråbende krænkelse af adskillige FN-konventioner og folkeretten;

2. fordømmer den fortsatte anvendelse af børnesoldater og den gængse praksis med at sætte børn til slavearbejde i Sudan, og støtter den handlingsplan, som UNICEF har foreslået for at bringe denne praksis til ophør;

3. opfordrer Herrens Modstandshær til omgående og betingelsesløst at løslade alle de bortførte børn, indstille terroren mod dets eget folk og genoptage drøftelser om en fredelig afslutning på konflikten;

4. opfordrer Sudans regering til at indstille støtten til Herrens Modstandshær og samarbejde omkring løsladelsen af alle de bortførte børn;

5. opfordrer Sudans regering til at betragte spørgsmålet om de bortførte børn som et humanitært spørgsmål og udskille det fra de større politiske spørgsmål i regionen;

6. opfordrer Sudans regering til at give humanitære organisationer som Det Internationale Røde Kors og UNICEF tilladelse til at få adgang til Herrens Modstandshærs lejre for at fastslå de bortførte børns identitet og sikre, at de kan vende sikkert tilbage til de samfund, hvor de har deres hjem;

7. opfordrer Ugandas regering til at fortsætte sine bestræbelser på at finde en fredelig løsning på konflikten i det nordlige Uganda;

8. opfordrer alle de parter, der er indblandet i konflikten i Sudan, til at genoptage drøftelserne for at finde en fredelig løsning på konflikten i det sydlige Sudan;

9. opfordrer EU til at støtte alle bestræbelser på at rehabilitere de tilbagevendte børn og at støtte de berørte samfund i det nordlige Uganda;

10. opfordrer EU til at spille en mere aktiv rolle i bestræbelserne på at afslutte krigen i både Uganda og Sudan;

11. opfordrer EU til at støtte initiativer, som forhindre brugen af børn i krig;

12. pålægger sine formænd at sende denne beslutning til AVS-EU-Rådet, Kommissionen, UNICEF og Ugandas og Sudans regering.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).